An Mód Náisiúnta Ríoga

Is é an Mód Náisiúnta Ríoga (Gaeilge na hAlban: Am Mòd Nàiseanta Rìoghail) an phríomhócáid chultúrtha i saol Ghaeilge na hAlban. Is í an fhéile chultúrtha seo inchurtha le hOireachtas na Gaeilge in Éirinn agus leis an Eisteddfod Genedlaethol sa mBreatain Bheag. Chuir an Comunn Gàidhealach (Cumann Gaelach) an Mòd ar bun sa mbliain 1892 agus bíonn an Mòd ar siúl go rialta uair amháin in aghaidh na bliana sa bhfómhar. 

Bíonn a lán comórtas ar siúl ag an Mòd agus duaiseanna le haghaidh na mbuaiteoirí, mar shampla comórtais bhéalaithrise, sean-nós, amhráin Ghaeilge na hAlban, cóir Ghaeilge na hAlban, ceol traidisiúnta, comórtais ionstraime – an fhidil, an phíb mhór agus an chláirseach ina measc. Bíonn comórtais i litríocht, léamh filíochta nó an Bhíobla ann agus ealaíona eile freisin. Ar ndóigh, bíonn céilithe ar siúl chuile oíche.

Bíonn camanachd (iománaíocht na hAlban) agus peil ag an Mòd chomh maith agus clár spéisiúil le haghaidh Imeall an Mhòid, le ceol, ceardlanna agus óráidí. Tarraingíonn na comórtais go leor daoine chun an Mhòid gach bliain agus is minic a bhíodh slua maith ann, go háirithe ag comórtais na clainne.

Anois, de bhrí go bhfuil cainéal teilifíse i nGaeilge na hAlban, bíonn an Mòd le feiceáil ar BBC Alba. Craolann Radio nan Gàidheal na buaicphointí chomh maith.

Bíonn an Mòd ann chuile bhliain i Mí Dheireadh Fómhair in áiteanna éagsúla ar fud na hAlban.

 Suíomhanna 
Suíomhanna an Mhóid le blianta beaga anuas:
 2000 - Dún Omhain
 2001 - Steòrnabhagh
 2002 - An Leargaidh Ghallda
 2003 - An t-Òban – an 100ú Mòd Náisiúnta Ríoga
 2004 - Peairt 
 2005 - Steòrnabhagh
 2006 - Dùn Omhain 
 2007 - Loch Abar 
 2008 - An Eaglais Bhreac 
 2009 - An t-Òban 
 2010 - Gallaibh
 2011 - Na h-Eileanan Siar

 Naisc sheachtracha 
 Am Mòd  (Gàidhlig)

Catagóir:Cultúr na hAlban
Catagóir:Féilte
Catagóir:Féilte Ghaeilge na hAlban
Catagóir:Gaeilge na hAlban
Catagóir:Ceol Ghaeilge na hAlban